Smitteforebygging ved klauvskjæring

Basert på skrivet «Kvalitetssikret klauvskjæring»

Klauvskjærer bør sørge for:

Før besøket:

1. Å ha ren kjeledress, beskyttelsesforkle eller overtrekkstøy. Klær og støvler/sko skal være lett å vaske og skoene skal desinfiseres.
2. Å ha rene eventuelt nye hansker.
3. I kommuner/andre geografiske områder med tegn til smittsom sjukdom (diare/luftveissjukdom) anbefales det ikke å utføre ordinær klauvskjæring inntil situasjonen er avklart. Situasjonen regnes som avklart når det ikke har vært utbrudd i området de siste 14 dager.
4. Utsett besøk i smittet besetning i minst tre uker etter siste kliniske symptom i besetninger som har vært rammet. Smittede dyr sprer virus 1-2 døgn før en ser at de er sjuke.
5. Å kontakte Mattilsynet for mer informasjon, dersom besøk foretas i besetninger med restriksjoner.
6. Spør alltid produsenten rett i forkant av besøket om det er tegn på smittsom sjukdom i besetningen.

Under besøket:

1. Å benytte smitteslusa for persontrafikk der denne er tilgjengelig og det er praktisk mulig i forbindelse med arbeidet.
2. Å i størst mulig grad benytte skjøteledninger, grimer og hansker som finnes i besetningen.
3. At utstyr som må tas med inn i husdyrrommet, settes på en plastsekk og reingjøres og desinfiseres etterpå.
4. Å være oppmerksom på mulig smitteoverføring mellom dyr i besetningen. Eks. Rengjør og desinfiser utstyr som har vært i kontakt med digital dermatitt, slik at ikke neste ku smittes. Det anbefales å bytte skive eller vinkelsliper for hvert dyr med digital dermatitt i besetninger med få tilfeller eller i besetninger der digital dermatitt påvises for første gang. Beskjæring av kviger utføres først.

Etter besøket:

1. At alt utstyr inkludert støvler/fottøy (klauvboks med tauverk, klauvboksens hjul, drivganger, vinkelsliper, fresskiver, slipeskiver, hovkniver, visiteringstenger, skjøteledninger o.l.) rengjøres og desinfiseres så raskt som mulig etter endt beskjæring. Utstyr demonteres om nødvendig før vask og desinfeksjon.
2. Spyl med lunkent vann (må være under 50 grader) på høytrykk og børst, slik at alt synlig smuss og møkk er fjernet.
3. Utfør deretter såpevask med alkalisk såpe og lunkent vann. Såpen påføres med lavt til moderat trykk og skal virke i minst 10 min. Deretter skylles såpen av og utstyret bør tørke før neste punkt.
4. Klauvboks og drivganger påføres egnet desinfeksjonsmiddel (f eks Virkon S) med lavt trykk eller steames. Utstyr legges i desinfeksjonsløsning eller tørkes av med fille dyppet i desinfeksjonsmiddel. Tauverk inkludert festeanordninger for beina dyppes i bøtte med desinfeksjon. Følg bruksanvisningen. La desinfeksjonsløsningen sitte 10-15 min før den skylles av utstyr som lett korroderer (f eks hovknivens blad). La tørke.
5. Benytt hansker, briller og munnbind.
6. At pensler og lokalbehandlende midler som har vært i kontakt med dyra, settes igjen i besetningen.
7. Grundig håndvask ved avreise.
8. Bilens sitteplass (spes. Gulv), plass for utstyr skal være rent for evt. smitte. D.v.s. at bilen må vaskes og tørkes over med desinfeksjon på de plassene der smitte kan oppbevares og spres.

Supplerende kommentarer

1. Viktig at deler på klauvboksen som er i kontakt med dyret og undersiden av klauvboksen vaskes godt, så langt det lar seg gjøre, og desinfiseres. Fotstøtter, bukjorder og tauverk med festeanordninger for beina er spesielt viktige deler.
2. De fleste desinfeksjonsmidler har dårligere effekt under 5 grader. Enkelte desinfeksjonsmidler har god effekt på lavere temperaturer dersom man dobler konsentrasjonen. Dersom det tilsettes 50 mg glykol per l Virkon, har den god effekt ned til -5 grader.
3. Enkelte fjøs har dårlig tilrettelegging for reingjøring av klauvboks. Det er viktig at reingjøringen da utføres så godt som mulig. Ta om mulig slike besetninger sist for dagen eller vurder andre aktuelle steder å vaske boksen.
4. Enkelte klauvskjærere har med vaskeutstyr og vann selv
5. Ved desinfeksjon av fuktige overflater, må konsentrasjonen på desinfeksjonsmiddelet økes eller det må påføres mer
6. Husk at temperaturen på vann faller mot kaldt metall

Spesielle forholdsregler ved utbrudd av smittsom diaré og luftveissjukdom i et område

Retningslinjene som Norsk Klauvskjærerlag har gitt ut for hygiene ved klauvskjæring er grunnlaget for å unngå smittespredning. Hvis det er meldt inn flere besetninger med sjukdomsutbrudd med enten smittsom diare eller luftveissjukdom i en kommune, er det tegn på smittespredning. Dyra i en besetning er smittefarlige 1-2 døgn før sjukdommen kan observeres. Dette avsnittet gir noen retningslinjer for hvordan man skal forholde seg i en slik situasjon.

1. I kommuner/andre geografiske områder med tegn til smittsom sjukdom (diare/luftveissjukdom) anbefales det ikke å utføre ordinær klauvskjæring inntil situasjonen er avklart. Situasjonen regnes som avklart når det ikke har vært utbrudd i området de siste 14 dager.

2. I besetninger som har hatt utbrudd av smittsom diare eller luftveissjukdom bør det gå 4 uker etter at siste dyret ble sjukt, før ordinær klauvskjæring gjennomføres. Dette er samme fristen som ved omsetning av livdyr.

3. Spør alltid produsenten om det har vært eller er tegn til smittsom sjukdom i besetningen før du skal dit.

4. I situasjoner med uskikker smittestatus bør du være spesielt nøye med følgende:

a. Klauvskjæringsutstyret skal være vasket og desinfisert (som anbefalt over). Det gjelder både boks, tilhenger, reimer og annet utstyr.

b. Bilens sitteplass (spes. gulv), plass for utstyr skal være rent for evt. smitte. D.v.s. at bilen må vaskes og tørkes over med desinfeksjon på de plassene der smitte kan oppbevares og spres.

